
   Forord
  

  
   Når manuskriptet til denne boken nå er ferdigstilt, er tiden kommet for å takke dem som har medvirket til gjennomføringen av prosjektet. For det første retter jeg en stor takk til Norsk faglitterær forfatter- og oversetterforening for tildeling av prosjektstipend. Det bidro til at jeg kunne ta permisjon fra førstelektor­stillingen og arbeide konsentrert med boken noen måneder våren 2012. Takk også til Fagbokforlaget, som bidro med skrivestipend slik at permisjonstiden kunne utvides. Høsten 2012 innvilget arbeidsgiveren min, Høgskolen i Vestfold, FoU-ressurser til manuskriptet – takk for det. Og ikke minst tusen takk til førskolelærerstudentene i klassene F3A og F4E høsten 2011, som ga tillatelse til at jeg kunne bruke utdrag fra tekstene deres. Helt til slutt, takk til redaktør Jannike Sunde for konstruktivt samarbeid og ikke minst for hennes faglige, skarpe blikk. Det stimulerer til innsats!
  

  
   Denne andre utgaven er oppdatert i henhold til endringer i barnehageloven og aktuelle forskrifter og i tillegg forskning om omsorg i tilknytning arbeid i barnehagen.
  

  
   Åsgårdstrand, 2023
  

  
   
    Kristin Rydjord Tholin

   Innledning – en personlig og faglig posisjonering
  

  
   Jeg er barnehagelærer og utdannet meg til dette yrket fordi jeg synes samvær med barn er svært meningsfullt, og fordi jeg hadde et ønske om å være til stede og delta i barns liv i barnehagen. For meg var omsorgssiden ved førskolelæreryrket en viktig begrunnelse for yrkesvalget. Interessen og engasjementet for betydningen som relasjoner og kommunikasjon har i arbeid i barnehagen, har fulgt meg gjennom hele mitt yrkesaktive liv. Med tiden har det stadig vært nye områder ved omsorg som har vekket min interesse. På bakgrunn av dette engasjementet har jeg forsøkt å bidra til å utvikle og styrke flere sider ved omsorgsarbeidet gjennom foredrag, FoU-arbeid og publisering av artikler, kapitler og bøker.
   
    
     
      1
     
    
   
  

  
   Da jeg begynte som barnehagelærer, oppfattet jeg omsorg som en selvsagt side ved arbeidet. Gradvis og senere i yrkeskarrieren oppdaget jeg at omsorg kunne være utfordrende og ikke alltid like opplagt. Det var begrunnelsen for å vende interessen mot etiske sider ved utøvelsen av arbeidet og hovedfags­avhandlingen
   
    Why care about caring? Perspektiver på etisk omsorg i barnehagen
   
   (Tholin, 1997). Jo mer jeg arbeidet og studerte omsorg i barnehagesammenheng, jo mer komplekst og nyansert ble omsorg. Ny kunnskap om de yngste barna, og ikke minst innføringen av lovparagrafen som gir barn rett til medvirkning, har bidratt til større oppmerksomhet på barn som aktører (Tholin, 2007). Det må få konsekvenser for hvordan vi tenker om omsorg og barn. I den senere tid har det blitt maktpåliggende for meg å dele den bekymringen jeg har for at internasjonale og politiske strømninger skal føre til redusert oppmerksomhet på omsorgens status som grunnleggende for arbeidet i barnehagen (Tholin, 2023).
  

  
   Arbeidet som barnehagelærerutdanner preger og påvirker meg. Det er fantastisk meningsfullt å få ta del i den «reisen» som utdanningen kan være for mange mennesker. Nærheten til studentene og samarbeidet med partnerbarnehagene bidrar til at jeg stadig får impulser om hva som rører seg i feltet. Det gir meg et bakteppe for undervisningen. En av de gjennomgående, tilbakevendende og permanente problemstillingene som dukker opp, er hvordan personalet utgjør en premissleverandør for barns liv i barnehagen. I den forbindelse utgjør omsorg et kardinalpunkt. Barnehagelivet ledes av personalet, og hvordan barn blir behandlet av dem i barnehagen, kan utgjøre store forskjeller. Derfor er intensjonen å få frem forskning og kunnskap som fremmer gode relasjoner i barnehagene, slik at vi kan benevne dem som
   
    omsorgsrelasjoner
   
   
    
    
   
   
    .
   
   Omsorg skjer ikke i et vakuum, menneskene er alltid sammen om noe. Derfor er arbeid med innholdet i barne­hagen, som prosjekter, gjennomgående aktiviteter og arbeid med fagområder, sammenhenger som har en viktig forbindelse til omsorg.
  

  
   Det er flere som er opptatt av omsorg i barnehagesammenheng, og det finnes noen forskningsarbeider om temaet. Jeg har likevel savnet en bok som er avgrenset til omsorg. Min intensjon og ambisjon med boken er derfor å skape større engasjement og mer faglig forankring og interesse for omsorg i barnehagen. Jeg ønsker å påvirke feltet til å være mer opptatt av tematikken, bidra til flere utviklingsarbeider som angår omsorg, skape tydeligere konturer og få frem at omsorgsarbeid fordrer kontinuerlig og avgrenset oppmerksomhet på arbeidet. Omsorg i barnehagen har mye til felles med omsorg i beslektede sektorer, men det er også avgjørende forskjeller mellom pasientrollen på sykehus og den deltakerposisjonen barn er tiltenkt i barnehagen. Intensjonen er å tydeliggjøre det som kan være spesifikt og genuint for arbeid med små barn. På den måten kan man kanskje i fellesskap utvikle en mer avgrenset kontur av begrepets innhold.
  

  
   Boken har ingen fasit, hverken om hva omsorg kan være, eller hvordan man kan arbeide med omsorg i barnehagen. I stedet er hensikten å representere én av flere stemmer på feltet for å løfte temaet frem i lyset og angi noen innfallsvinkler å arbeide ut fra. Forhåpentligvis kan boken være et bidrag til å styrke omsorg som fundament for arbeidet i barnehagen.
  

  
   
   
   Leserveiledning
  

  
   
   
   Kapittel 1: Bakgrunn og introduksjon
  

  
   I dette kapittelet ser vi på bakgrunnen for boken, og leseren introduseres for omsorg i sammenheng med mange aktuelle områder for barnehagelæreren. Det er et kort historisk tilbakeblikk på omsorgens rolle i barnehagesammenheng og som yrkeskompetanse. Forbindelsen mellom omsorg og etikk berøres, og politiske strømninger og språk og makt som kan påvirke omsorg i barnehagen.
  

  
   
   
   Kapittel 2: Barnehagens kjernebegreper – omsorg, lek, læring og danning
  

  
   I dette kapittelet skal vi se nærmere på det som blir betraktet som et særpreg ved den norske barnehagepedagogikken, nemlig en helhetlig tilnærming til omsorg, lek og læring. Utgangspunktet er hvordan barnehageloven og rammeplanen for barnehagen presenterer og legger vekt på omsorg, lek, læring og danning. Begrepene blir behandlet hver for seg og belyst i forhold til hverandre.
  

  
   
   
   Kapittel 3: Samfunnsmandatet – barnehagepersonalets oppdrag
  

  
   Utgangspunktet for dette kapittelet er barnehageloven, som er samfunnets kontrakt med barnehagepersonalet. Det lovpålagte oppdraget er nedfelt i barnehageloven og rammeplanen for barnehagen. Omsorgen blir belyst ut fra omtale i lov og forskrift og føringer for personalets arbeid.
  

  
   
   
   Kapittel 4: Omsorg i barnehagen – dimensjoner ved omsorg
  

  
   I dette kapittelet skal vi undersøke selve omsorgsbegrepet. Videre beskrives kjennetegn ved den profesjonelle omsorgen. Intensjonen er å gjøre oppmerksom på det som kan være særlige kvaliteter ved omsorg i barnehagen. Omsorg blir betraktet fra ulike posisjoner som eksistensielt, relasjonelt ståsted. Kapittelet tar utgangspunkt i ulike teorier og perspektiver og i forskning i den hensikt å spisse innholdet i begrepet omsorg i barnehagen.
  

  
   
   
   Kapittel 5: Profesjonell omsorg i barnehagen – omsorg i praksis
  

  
   Intensjonen er at selve fundamentet for boken skal bli tydelig ved å synliggjøre profesjonell omsorg som noe særegent for personalet i barnehagen. Målsettingen er å gjøre omsorg mer markert, konsist og avgrenset til arbeidet i barnehagen. Oppmerksomheten rettes mot hvordan man
   
    ser
   
   barn, bekrefter at man har sett, og vurderer alternative handlinger, for til slutt å undersøke om barnet anerkjenner initiativet.
  

  
   
   
   Kapittel 6: Barn som omsorgsdeltakere og bidragsytere i omsorgsfellesskapet
  

  
   Målsettingen er at kapittelet skal bidra til økt kunnskap og refleksjon om barn som omsorgsdeltakere. Teksten poengterer barns deltakelse og rolle vis-à-vis omsorg i barnehagen. Forestillingene om de yngste barna og omsorg har lenge vært begrensende. Nyere forskning rokker ved etablerte oppfatninger. Små barn påvirker omsorgssituasjoner og er medskapere av omsorgsfulle fellesskap.
  

  
   
   
   Kapittel 7: Faglige og etiske utfordringer og profesjonell omsorg
  

  
   I kapitlene foran er oppmerksomheten i all hovedsak rettet mot grunnlaget for omsorgsrelasjoner preget av likeverd og intersubjektivitet. Det betyr at vi i mindre grad har løftet frem de sidene ved omsorg som kan utfordre og kreve en ekstra innsats. Enkelte ganger kan det være relasjoner eller situasjoner som utfordrer ekstra på grunn av væremåter, språklige utsagn eller lignende. Det er aktuelle sider ved yrket vi retter søkelyset mot i dette kapittelet.
  

  
   
   
   Kapittel 8: Omsorgskultur og omsorgsfellesskap
  

  
   Intensjonen med dette kapittelet er å rette oppmerksomheten mot samvær, felles­skap og fellesarenaer i barnehagen og knytte dette opp mot fenomenet omsorg. Barnehagens særpreg er nettopp at det er mange barn der, og at det påvirker samvær og fellesskap. Vi skal undersøke samfunnsmandatet i tilknytning til kultur og fellesskap ut fra omsorgsperspektiv og følger for arbeidet i barnehagen.
  

  
   
   
   Kapittel 9: Omsorgskompetanse – om å utvikle sin omsorgspraksis
  

  
   Utgangspunktet for dette kapittelet er at personalet skal styrke sin egen praksis og væremåte med hensyn til omsorg, og en oppfordring om å innstille seg på å være underveis og utvikle omsorgskompetansen sin. Innholdet er tenkt som bidrag til metoder og strategier som kan anvendes i arbeidet med å styrke omsorgskompetanse til personalet.
  

  
   
   
   Kapittel 10: Avsluttende betraktninger
  

  
   Avslutningsvis presenteres et tilbakeblikk på innholdet i boken knyttet til hensikten med den. Forhåpentligvis kan boken bidra faglig til å sette omsorg enda tydeligere på barnehagekartet. Samtidig gis det noen oppsummerende refleksjoner om utfordringer ved tematikken og om veien videre.
  

  
   Fra og med 2013 er barnehagelærer den nye yrkestittelen. Jeg har valgt å bruke
   
    barnehagelærer
   
   i omtalen av profesjonen i boken, med unntak av redegjørelser om yrket i et retrospektivt perspektiv.
  

  
   
    
     
      
       1
      
     
     Bak i boken finnes en oversikt over publikasjoner av forfatteren om omsorgstemaet.

